Popis stanovništva Crne Gore - 1879 - knjiga I-II 


Pripremajući za štampu zbornik građe o popisu stanovništva u Crnoj Gori iz 
1879. godine, uočili smo potrebu da se integralno sagledaju okolnosti, 
uslovi, način i uspješnost sprovođenja samog popisa. Ovo je bio nužan 

preduslov za ocjenjivanje značaja sačuvane građe prvenstveno sa aspekta 
cjelovitosti. Bitno je da napomenemo, bez obzira na stepen sačuvanosti 
cjeline građe, da ona predstavlja jedinstvenu sačuvanu cjelinu, koja je 
najpotpunije dokumentarno svjedočanstvo o stanovništvu Crne Gore iz 
1879. te da kao takva predstavlja prvorazredan izvor za nauku. 


Popisom iz 1879. godine bavili su se i proučavali ga istraživači u različite 
svrhe. Pisano je i objavljivano tematski ili uzgredno i fragmentarno u više 
navrata. 


Pored svega, u svekolikoj literaturi, uočljivo je prilično nedorečenosti, 
nejasnoća, pa i propusta. U svemu tome najizraženija je dilema o 
(sve)obuhvatnosti popisa stanovništva i ona predstavlja zajednički imenitelj 
kod svih autora. Odgovor na ključno pitanje da li je sproveden popis na 
teritoriji cijele Crne Gore je izostao kod većine autora ili je u sferi 
pretpostavki. Smatramo ovo ključnim pitanjem jer principom kauzaliteta 
svjedoči o autoritetu državne vlasti i njenoj sposobnosti da sprovede 
određene administrativne mjere. 


Kao prilog razmatranju ovog pitanja pokušaćemo da pružimo doprinos 
razjašnjenju ove dileme na način koji obezbjeđuje naučnu plauzibilnost. 
Sačuvana arhivska građa upućuje nas na zaključak da je popis stanovništva 
sproveden na cjelokupnoj teritoriji tadašnje Crne Gore. U prilog ovom 
zaključku ne ide činjenica da se u Državnom arhivu na Cetinju nalaze dvije 
knjige sa popisom stanovništva koje se odnose na 42 popisne oblasti 


odnosno kapetanije. U konkretnom slučaju radi se o dvije sačuvane knjige 
popisa. Uvidom u ove knjige jasno je da nema popisa za veliki dio teritorije 
tadašnje Crne Gore poput Vasojevića, Kuča, Rovaca, Pipera, Bjelopavlića, 
varoši Podgorice, Lješanske nahije itd. Međutim, mi ne možemo zaključiti da 
popis nije održan i u ostalim kapetanijama. Poznajući istorijat fondova 
Državnog arhiva Crne Gore na Cetinju, a posebno fondova ministarstava 
knjaževine odnosno kraljevine Crne Gore, skloni smo da zaključimo da 
knjige popisa za preostale kapetanije nijesu sačuvane, što ne treba da čudi 
upravo zbog istorijata tih fondova. Po našoj procjeni najvjerovatnije se radi 
o još tri knjige popisa. 


Sam za sebe ovaj momenat nije dovoljno uvjerljiv i ne pruža dovoljno 
dokaza za naše zaključke. Sa druge strane sačuvana arhivska građa fonda 
MUD (Ministarstvo unutrašnjih djela) pruža nam pouzdane dokaze da je 
popis izvršen i da su ministarstvu dostavljeni protokoli (popisni obrasci). 


Popis je izvršen na temelju naredbe ministra unutrašnjih djela vojvode Maša 
Vrbice od 23. juna 1879. (3. jul) . Naredba je razaslana preko Nikšića , Rijeke, 
Kolašina , Vira, Bara , Grahova , Danilovgrada, Andrijevice, Goranskog i 
Podgorice. Naredba je preko oblasnih kapetanija proslijeđena na 72 
kapetana. Na cetinjski okrug proslijeđeno je jedanaestorici kapetana. 
Kapetanima je ostavljen rok od 8 dana od prijema naredbe za sprovođenje 
popisa. Data su i kratka uputstva o načinu popisivanja stanovništva. Oblasni 
kapetani su zaduženi od strane ministra da vode računa o radu podređenih 
kapetana a takođe da im budu od pomoći. Sprovođenje popisa je otpočelo 
odmah u skladu sa naredbom iako su se sporadično pojavljivali raznorazni 
problemi. Većina problema je razrešavana u telegrafskoj komunikaciji sa 
ministarstvom. Tako na primjer kolašinski kapetan Zeka Lalević izvještava da 
ne može sprovesti popis među muhamedancima, jer odbijaju da se popišu. 
Ovom prilikom primjetna je odlučnost Ministarstva unutrašnjih djela da se 
sprovede popis , jer se nalaže striktno sprovođenje popisa i prijeti 
određenim sankcijama. Vrijedi napomenuti da je pored opštih uputstava o 


sprovođenju popisa, od strane ministra naloženo da se u mješovitim 
sredinama (novopripojenim oblastima) naznači na stranicama popisa i 
vjeroispovjest. Činjenica je da je od strane muslimanskog stanovništva 
pružan otpor popisu, jer očigledno nije bila shvaćena njegova svrha i 
potreba. Od strane ministarstva slata su uputstva nadležnim kapetanima sa 
objašnjenjima svrhe i potrebe popisa kako bi se popis sproveo i izbjegle 
represalije. Uz manje ili više problema koje smo pomenuli popis je 
sproveden do kraja jula mjeseca. lako ima izuzetaka poput kapetanije 
Gornjošestanske gdje se nije htjelo popisati 360 kuća muslimanskih , 
smatramo da je popis relativno uspješno sproveden. 


O sprovedenom popisu izvještavaju vasojevićki kapetani već 30. 06. i 
dostavljaju protokole popisa sa određenim objašnjenjima. Popise takođe 
dostavljaju i kapetani Pušo Tomov — Uble (1. 07.) , Miro Pavićev — Rovca (1. 
07.) , Ilija Lukin — Medun (1. 07.) , Nikola Milošev — Crnci (1. 07), Živko 
Šibajlić — Jezera (18. 07.) . U konkretnom slučaju ne radi se o idealizovanom 
detalju na temelju kojeg bi konstruisali određeni zaključak već se radi o 
popisima za kapetanije koje nijesu zastupljene u sačuvanim knjigama 
popisa stanovništva. Kako nas upućuje sačuvana arhivska građa popisi su 
sprovedeni na teritoriji cijele Crne Gore i blagovremeno dostavljeni 
Ministarstvu unutrašnjih djela. 


Knjige popisa stanovništva nastale su u Ministarstvu unutrašnjih djela 
najvjerovatnije. Protokoli popisa stanovništva dostavljeni od strane 
kapetanija su prepisivani u formi knjiga. Prepoznaje se rukopis 4 do 5 
prepisivača. Postoji veliki broj pravopisnih grešaka koje se mogu pripisati 
radu prepisivača, najvjerovatnije zbog nečitkog rukopisa kapetanskih pisara, 
što je uobičajena pojava za ono vrijeme. Postoji i jedan dio grubih grešaka, 
koji se može pripisati isključivo prepisivaču poput recimo propusta da ne 
upiše broj članova domaćinstva ili da pogriješi u sabiranju. 


U fondu Ministarstva unutrašnjih djela (MUD) sačuvane su dvije originalne 


knjige popisa stanovništva iz 1879. godine. Knjige nose naslov "Popis svega 
stanovništva po okružjima, varošima i selima - 1879" sa signaturama VII-1 
(sveska 1) i VII-2 (sveska 2). Signatura, naslov i korice su jedina arhivistička 
intervencija na popisu i nastale su 1952. godine kada su sačuvani popisi 
ukoričeni i signirani. Originalni tekst popisa napisan je pisanim ćiriličnim 
slovima uz upotrebu mastila. 


Knjiga 1. sadrži 224 lista od kojih je 6 oštećeno. U njoj se nalaze podaci za 
16 popisnih oblasti odnosno za 15 kapetanija i Okružije cetinjsko (varoš 
Cetinje). U ovoj knjizi je nekoliko oštećenih listova popisa za kapetaniju 

Pješivačku. Pored toga, za ovu kapetaniju nedostaje neutvrđen broj listova 

na kraju. Prema našoj procjeni, to je 6 do 8 stranica. Iz tog razloga u popisu 
nema tačnih podataka za Pješivačku kapetaniju jer se oni nalaze na kraju 
popisa za određenu kapetaniju, a upravo te stranice nedostaju. Isto tako za 

Čevsku kapetaniju, koja slijedi poslije Pješivačke, nedostaje neutvrđen broj 

početnih stranica popisa. Prema našoj procjeni nedostaje 22 do 23 stranice. 
| u jednom i u drugom slučaju, jer na originalu nijesu označene stranice, 
procjenu smo uradili na temelju prosječnog broja žitelja i familija koji su 
iskazani na sačuvanim stranicama popisa. U slučaju kapetanije Golijske, koja 
je posljednja u knjizi 1. popisa, takođe nemamo kompletne podatke jer je 
sačuvano 12 stranica popisa. Naša procjena je da nedostaje 4 do 6 stranica 


popisa. 


Knjiga 2. popisa sadrži 270 listova i podatke za 26 popisnih oblasti odnosno 
kapetanija. Ona je kao cjelina sačuvana. U ovoj knjizi je naznačena i 
vjeroispovjest na početku stranice u mješovitim sredinama. 


Sačuvane knjige popisa transkribovali smo za štampu čuvajući izvornost i 
autentičnost. Leksika nije mijenjana ni u slučajevima gdje je očigledna 
greška. Valja napomenuti da se u tekstu dosljedno poistovjećuju slova: F i V 
(Filip - Vilip), N i NJ (Duna - Dunja), L i LJ (Blečić - Blječić) itd.. 


Čuvajući autentičnost dokumenata sve naše intervencije su u zagradama i 
odgovarajućom fusnotom sa objašnjenjem. Intervencije smo ograničili samo 
na dio grubih grešaka koje su evidentne i nastale su radom prepisivača. Na 
ovaj način nijesmo okrnjili autentičnost i originalnost, a smatramo da smo 
doprinijeli preglednosti i obogatili sadržaj. Stanje ove arhivske građe, 
obaveza da se ona valjano zaštiti, sa jedne strane, kao i njena izražena 
inventivnost za istraživače koja naglašava potrebu da se učini dostupnom, 
sa svoje strane, prvenstveno su nas rukovodili u ostvarenju ovog projekta. 


(iz predgovora- S.Pejović; M. Kapisoda) 


